ગુજરાતનાં મુખ્યપ્રધાન આનંદીબહેન પટેલે જાતે જ એવી જાહેરાત કરી હતી કે, ક્રાંતિ રેલી સંપૂર્ણ પણે સફળ રહ્યાં બાદ મોડી સાંજે જીએમડીસી ગ્રાઉન્ડ પર કોઈ એવી ઘટના બની જેનાથી માહોલ બગડ્યો હતો, પરંતુ આ ઘટના શું હતી તે હજુ સુધી જાહેર થઈ નથી. પોલીસ સૂત્રો કહે છે, ‘આંદોલનકારીઓ અને ત્યાં ઊભેલાં ટોળાં વચ્ચે રકઝક થયા બાદ આ સ્થિતિનું નિર્માણ થયું અને વાત વણસી.’ જોકે આવા પ્રશ્નોના એક રીતે છેદ ઊડી જાય છે. આંદોલનને ખૂબ નજીકથી જોનારા કહે છે, ‘૫૫ દિવસથી ચાલતાં આંદોલનમાં પોલીસે આંદોલનકારીઓ સામે એક હરફ પણ ઉચ્ચાર્યો ન હતો, ત્યારે પોલીસ કોઈના આદેશ વગર અચાનક કોઈ આવું ભયાનક પગલું કેવી રીતે ભરી શકે?’